钦定古今图书集成/明伦汇编/氏族典/第269卷 > 王韶
## 钦定古今图书集成/明伦汇编/氏族典/第269卷 > 王韶

按《宋史王韶传》：“韶字子纯，江州德安人。试制科不中，
客游陕西，访采边事。熙宁元年，诣阙，上《平戎策》三篇。
神宗异其言，召问方略，以韶管干秦凤经略司机宜
文字。蕃部俞龙珂在青唐最大，渭源羌与夏人皆欲
羁属之，韶因按边，谕以内附，改著作佐郎。帝志复河、
陇，筑古渭为通远军，以韶知军事。五年七月，引兵城”
渭源堡，韶躬披甲胄，麾帐下兵逆击羌瞎征，破之。遂
城武胜，建为镇洮军，更名为熙州。韶以龙图阁待制
知熙州。六年三月，取河州，迁枢密直学士。七年，入朝，
还至兴平，闻景思立败于踏白城，贼围河州，日夜驰
至熙。熙方城守，命撤之。选兵得二万，直扣定羌城，破
结河族，断夏国通路。进临宁河，分命偏将入南山，瞎
征知援绝，拔栅去。韶还熙州，以兵循西山绕出踏白
后，焚八千帐，瞎征穷蹙丐降，俘以献。拜韶观文殿学
士，与王安石异。数以母老乞归，帝不悦，罢职知洪州。
元丰四年，病疽卒。赠金紫光禄大夫，谥襄敏。子十人，
厚采最显。